b'\n_START_ARTICLE_\nClaus Lembek\n_START_PARAGRAPH_\nClaus Lembek (2. september 1929 p\xc3\xa5 Frederiksberg \xe2\x80\x93 24. oktober 2010) var en dansk operasanger (bas). Han blev optaget p\xc3\xa5 Det kongelige Teaters operaskole i 1955 og debuterede i La Boheme i 1959. Blandt hans \xc3\xb8vrige roller kan n\xc3\xa6vnes Rocco i Fidelio, Kong Filip i Don Carlos, Truffaldino i Ariadne p\xc3\xa5 Naxos, Sarastro i Tryllefl\xc3\xb8jten, Leporello i Don Giovanni, Don Bartolo i Figaros Bryllup, Jeronimus i Maskarade, Pimen i Boris Godunov, Ramfis i Aida og Dulcamara i Elskovsdrikken. I de senere \xc3\xa5r arbejdede han for Den Jyske Opera, Vestsj\xc3\xa6llands Musikteater, Riddersalen og Betty Nansen Teatret. Desuden medvirkede han i film- og teaterforestillinger og forestod en r\xc3\xa6kke nyovers\xc3\xa6ttelser af opera- og operettetekster. Han var gift to gange, senest med skuespillerinden Fritze Hedemann og er far til operasangerinden Tina Kiberg.'